ดีเอสไอผนึกทหาร-ตำรวจล่ามือป่วนใต้
ประชาไท-21 ธ.ค.47กรมสอบสวนคดีพิเศษได้ลงพื้นที่จังหวัดชายแดน เพื่อติดตามตัวแกนนำกลุ่มผู้ก่อความสงบที่กำลังหลบหนีอีกครั้ง โดยประสานไปยังกองทัพภาคที่ 4 ส่วนหน้า และกองบัญชาการตำรวจภูธรภาค 9 ขอความร่วมมือติดตามจับกุมแกนนำที่ถูกออกหมายจับไปแล้ว 8 คนอีกทางหนึ่งด้วย หนึ่งในจำนวนนี้ คือ นายสะแปอิงที่ก่อนหน้านี้ติดต่อขอมอบตัวแล้วเงียบหายไป นายสุธรรม แสงประทุม รัฐมนตรีช่วยว่าการกระทรวงมหาดไทย เปิดเผยว่า ขณะนี้มีกลุ่มผู้ความไม่สงบบางคน ที่ถูกออกหมายจับและอยู่ในระหว่างหลบหนี ได้ติดต่อขอมอบตัวกับทางราชการบ้างแล้ว พ.ต.ท.ทักษิณ ชินวัตร นายกรัฐมนตรี กล่าวต่อไปว่า นายสะแปอิง บาซอ แกนนำกลุ่มผู้ก่อความไม่สงบในจังหวัดชายแดนภาคใต้ ยังไม่ได้ติดต่อขอมอบตัว และไม่แปลกที่นายสะแปอิง จะรู้จักกับพล.อ.ชวลิต ยงใจยุทธ รองนายกรัฐมนตรี และสมาชิกสภาผู้แทนราษฎรกลุ่มวาดะห์ เพราะเป็นบุคคลที่ได้รับความนับถือจากคนในพื้นที่ พล.อ.ชวลิต กล่าวว่า นายสะแปอิงไม่ได้ติดต่อขอมอบตัวกับตน แต่ยินดีที่จะประสานงานให้ถ้าได้รับมอบหมาย ช่วงเช้าวันเดียวกัน ที่โรงเรียนธรรมวิทยามูลนิธิ ซึ่งนายสะแปอิงเคยเป็นครูใหญ่ และ 4 อุสตาซ ผู้ต้องหาคดีก่อความไม่สงบ เคยเป็นครูสอนศาสนา บรรดาเด็กนักเรียนได้ร่วมกันละหมาดฮายัต เพื่อขอพรจากพระเจ้า โดยทางโรงเรียนยังคงเปิดการเรียนการสอนตามปกติ นักเรียนโรงเรียนธรรมวิทยามูลนิธิรายหนึ่ง กล่าวว่า ตนเชื่อมั่นในตัวอุสตาซทั้งหมดว่า ไม่มีส่วนเกี่ยวข้องกับการก่อความไม่สงบ เพราะที่ผ่านมาอุสตาซเหล่านี้ จะสอนนักเรียนให้เป็นคนดี ตนรู้สึกสะเทือนใจและผูกพันกับอุสตาซที่ถูกจับกุม เพราะเคยเจอกันอยู่ทุกวัน วันเดียวกัน นายอารีย์ วงศ์อารยะ รัฐมนตรีช่วยว่าการกระทรวงศึกษาธิการ ได้เดินทางไปเยี่ยมโรงเรียนธรรมวิทยามูลนิธิ เพื่อหารือเกี่ยวกับดำเนินการในระยะต่อไปของโรงเรียน และให้กำลังใจบรรดาครูและนักเรียน เพื่อไม่ให้กระทบต่อนักเรียนที่ยังเรียนหนังสือ โดยนายอารีย์ยืนยันว่า ทางกระทรวงศึกษาธิการจะยังให้การสนับสนุนโรงเรียนแห่งนี้เหมือนเดิม โดยขณะนี้ทางโรงเรียนได้เปลี่ยนผู้บริหารโรงเรียนจากนายสะแปอิง เป็นบุคคลอื่นแล้ว พร้อมกันนี้ นายอารีย์ ได้ประชุมร่วมกับผู้ว่าราชการจังหวัดยะลา ครู ฝ่ายปกครอง ตำรวจ ทหาร เพื่อหารือเรื่องมาตรการรักษาความปลอดภัยให้ครู เนื่องจากมีคำเตือนจากหน่วยข่าวให้ทางโรงเรียนระมัดระวังการตอบโต้ ภายหลังจากมีการจับกุมแกนนำกลุ่มผู้ก่อความไม่สงบ ซึ่งทุกฝ่ายที่เกี่ยวข้องรับว่า จะดูและความปลอดภัยให้กับครูโรงเรียนต่างๆ อย่างเต็มที่ 
ประชาไท-21 ธ.ค.47 กรมสอบสวนคดีพิเศษได้ลงพื้นที่จังหวัดชายแดน เพื่อติดตามตัวแกนนำกลุ่มผู้ก่อความสงบที่กำลังหลบหนีอีกครั้ง โดยประสานไปยังกองทัพภาคที่ 4 ส่วนหน้า และกองบัญชาการตำรวจภูธรภาค 9